ཕྱི་དྲོར་ངེད་གཉིས་འགྲུལ་འཁོར་ཞིག་ལ་བསྡད་དེ་བཀྭའ་ཀྲིག་གྲོང་ཁྱེར་དུ་བསྐྱོད།ཉིན་དེར་རླུང་ཆེན་གཡུགས་པས་བྱེ་རྡུལ་ལང་ལོང་དུ་འཚུབས་ཏེ་སྐབས་རེར་ལམ་ཡང་མི་མཐོང་བས་རླངས་འཁོར་ཧ་ཅང་དལ།ཆུ་ཚོད་གཅིག་དང་ཕྱེད་ཀ་ལྷག་གི་རྗེས་སུ་ད་གཟོད་བཀྭའ་ཀྲིག་གྲོང་ཁྱེར་དུ་འབྱོར།ངེད་གཉིས་ཀྱིས་འཕྲལ་དུ་གླ་འཁོར་ཞིག་ལ་སྒོར་༢༠༠བྱིན་ནས་གླས་ཏེ་ཀྭ་ཆུའི་གནའ་མཁར་གྱི་རྗེས་ཤུལ་ཡོད་སར་འབྱོར་བ་ན་ཆེས་ཡིད་ཕངས་པ་ཞིག་ལ་དེ་ཉིན་རླུང་ཆེན་གཡུག་བཞིན་ཡོད་པས་ས་དེའི་དོ་དམ་པས་ངེད་གཉིས་མཁར་ཤུལ་གྱི་ནང་དུ་འགྲོ་རུ་མ་བཅུགངེད་གཉིས་ཀྱིས་ཞུ་བ་ཅི་ཙམ་བྱས་ཀྱང་ངལ་བ་འབྲས་མེད་དུ་གྱུར་པས་ས་དེའི་རྟེན་རྫས་བཤམས་མཛོད་ཁང་དུ་སོང་སྟེ་གནའ་མཁར་འདིའི་འབྲེལ་ཡོད་རྒྱུ་ཆ་འགའ་ཞིག་ཉོས་རྗེས་ཕྱི་རོལ་དུ་ཡོད་པའི་ཐང་གི་དམག་སྤྱི་ཆེན་པོ་ཞའེ་རིན་ཀོས་ཀྱི་འཇིམ་བརྙན་ཆེན་པོ་དེར་བལྟ་རུ་སོང་།ཞའེ་རིན་ཀོས་ནི་ཐང་གི་གཡས་རུའི་དམག་སྤྱི་ཆེན་མོ་ཡིན་ཞིང་།སྔར་ཀོ་ལི་དང་ཆི་ཏན།ཐེ་ལིས་སོགས་ལ་གཡུལ་བཀྱེས་ཏེ་བྱས་རྗེས་ངོ་མཚར་བ་མང་བོ་སྔ་ཕྱིར་བཞག་པས་སྐད་གྲགས་ཧ་ཅང་ཆེ།ཡིན་ན་ཡང་ཁོས་ར་ས་ཏའོ་ཡི་དམག་སྤྱིའི་འགན་ཁུར་ཏེ་བོད་དབུས་སུ་དཔུང་འཇུག་བྱ་རྩིས་ཀྱིས་ཇི་མ་ཁོལ་དུ་སླེབས་ཏེ་མགར་ཁྲི་འབྲིང་གི་རུ་དཔུང་དང་འཐབ་པས་ཕམ་ཁ་ཆེན་པོ་ཐེབས་ཤིང་།ཐང་གི་གོང་མས་ཁོའི་གོ་སའང་བླངས་པར་གྲགས་པ་དང་།རྗེས་སུ་ནད་ཀྱིས་མནར་ནས་ཚེ་ལས་འདས་སོ།།